google/wiki40b huggingface dataset:
אמנות ז'נבה

אמנות ז'נבה וישראל

ישראל חתומה על כל ארבע אמנות ז'נבה, אשררה אותן ומחויבת להן. על מנת להקנות לאמנות תוקף במשפט הפנימי דרוש דבר חקיקה שיקלוט אותן, אלא אם כן מדובר באמנה שמשקפת משפט מנהגי. אמנת ז'נבה השלישית (שבויי מלחמה) נחשבת למשפט מנהגי ולכן אין צורך לקלוט אותה לחוק ספציפי. אשר לאמנה הרביעית, במשפט הבינלאומי היא נחשבת כמשקפת דין מנהגי, אך ישראל חלקה על כך וסברה שהיא אינה נחשבת לכזו וכיוון שהמחוקק לא בחר לקלוט אותה לחוק לא ניתן לתבוע על פיה בבתי משפט ישראלים. למרות זאת, הודיעה ממשלת ישראל שהיא רואה עצמה כפופה לחלקים ההומניטריים של האמנה.
כמו כן, על מדינת ישראל להגביל את סוגי כלי הנשק ואת שיטות הלחימה בהתאם להוראות המשפט ההומניטרי. עם זאת, כאשר החוק הישראלי קובע במפורשות קביעה השונה מכללי המשפט הבינלאומי, בית המשפט נותן קדימה לחוק הישראלי. 
בתשובה לעתירת ארגוני זכויות אדם כנגד מעצרים מנהליים המבצע צה"ל כלפי פלסטיניים תושבי יהודה ושומרון, הסבירה נשיאת בית המשפט העליון, דורית ביניש: "אשר לתחולת הוראות אמנת ז'נבה, הרי מאז החלת דיני הכיבוש על האזור ב-1967 טענה המדינה בפני בית המשפט שמדובר באמנה הסכמית, ולפי גישתה הביקורת השיפוטית על יישום הוראות האמנה היא מכוח המחויבות שהמדינה קיבלה על עצמה, כעניין שבמדיניות, לכיבוד ההוראות ההומניטריות שבאמנה. בהתאם לכך, בחן בית המשפט בפסיקה ענפה את קיום אותן הוראות במהלך השנים. עתה טוענים העותרים, כי חל שינוי בגישה ומקובל כי הוראות האמנה הן חלק מהמשפט המנהגי וככאלה יש להן מעמד מחייב. יהא מעמדה של אמנת ז'נבה אשר יהא, מוכנים אנו לקבל את הטענה שיש לבחון את פעולות המפקד הצבאי באזור בהתאם להוראות האמנה, כפי שנהג בית המשפט לעשות במשך שנים, ולכבד את הוראותיה המנהגיות כחלק מהדין הנוהג ... עם זאת, אין חולק כי כאשר הוראת חוק מפורשת בחוק הישראלי הפנימי עומדת אל מול כללי המשפט הבינלאומי, גם כאשר מדובר במשפט מנהגי, הדין הישראלי מכריע".
סולולקי

סוֹלוֹלָקי (בגאורגית: სოლოლაკი) או סָלָלַקי (სალალაკი) הוא רובע עתיק בטביליסי גאורגיה.

מקור שם הרובע הוא מתקופת שלטונה אמירות טביליסי בגאורגיה. בתקופת שלטונם יצרו הערבים ערוץ מים שהוביל להשקיית גני מצודת טביליסי וקראו לה בערבית סוּלוּ לָאה (სულუ-ლაჰ). מאוחר יותר נקרא כתף ההר (שייך לרכס תריאלתי) שבו נמצא הרובע, סולולאה. מהמאה ה-19, בתקופת מלכות המשנה של הקווקז (האימפריה הרוסית) קיבלה את שמה-, סולולקי. לפני כן היה שם הרובע אוואנאָנתחֶווי (ავანაანთხევი) והיו בנויים בו גנים שופעים.
Sushi (שיר)

רקע וכתיבה

אוולינה הודיעה ברשתות החברתיות כי הסינגל הרביעי מן האלבום עתיד לצאת לאור באמצע יוני 2016. לאחר מכן פרסמה בחשבון האינסטגרם שלה את עטיפת הסינגל, בה היא נראית כשהיא אוחזת בסושי בפיה. הרקע שחור כעטיפת אלבום הבכורה שלה, ובצד ניתן לראות את סמליל חברת ההקלטות שלה.
כיוון שלסינגל לא צולם ווידאו קליפ, הוחלט כי תצא הצצה מיוחדת שתתן אפשרות לשמוע את השיר במשך חצי דקה.
השייקריות

עלילה

בייב וקנזי, שתי ילדות בנות 12, יוצרות את משחק המחשב "לוויתן בשחקים" עבור עבודה לשיעור מדעים. המשחק הופך להצלחה מסחררת באינטרנט. אלא שהראפר המצליח דאבל ג'י מגלה שהן השתמשו בלהיט שלו מבלי לשלם תמלוגים. הראפר דאבל ג'י דורש מהשייקריות את כל הכסף שמגיע לו על השימוש שלהן בשיר שלו. לבנות לא נשאר כסף לשלם לו והעניינים מתחילים להסתבך, עד שהשייקריות מציעות לו להפוך לשותף בחברה שלהן. בהמשך הסדרה אנחנו רואים רובוט ששמו מיגו, דאבל ג'י דחף את מיגו מגג הבניין משום שהוא רצה לזרוק את טריפל ג'י. בפרק נקמה בטק פוסט מתגלה כי הרכיבו את מיגו בחזרה. בסוף הפרק שתי בנות וקנזי פוצצו את מיגו מתוכנת ההפעלה שלו.

דמויות ראשיות

בייב קוראנו (קרי סיקינו) - מנהלת חברת השייקריות ביחד עם קנזי. שוכרת עם קנזי את הדסון ואת טריפל כעובדים בחברה ואת דאבל ג'י כשותף עסקי.
קנזי בל (מדיסין שיפמן) - מנהלת חברת השייקריות ביחד עם בייב. שוכרת עם בייב את טריפל והדסון כעובדים בחברה ואת דאבל ג'י כשותף עסקי
גרובר ג'יי 'טריפל ג'י' גריפין (בנג'מין פלורס ג'וניור) - עובד בחברת השייקריות. חברם הטוב של בייב, קנזי והאדסון.
האדסון (תומאס קוק) - עובד בחברת השייקריות. האדסון הוא ילד לא אינטליגנטי ומכונה בין אנשים שונים 'טיפש' למרות שברגע האמת פתאום יש לו רעיונות טובים. חברם הטוב של בייב, קנזי וטריפל ג'י.
גייל גריפין (קל מיטשל) - ראפר המכונה גם 'דאבל ג'י' השותף העסקי של בייב וקנזי. אוהב לעשות דברים מסוכנים. אביו של טריפל ג'י.

דמויות משנה

חסר רחמים - עוזרו של דאבל ג'י. גבוה, חזק, ומדבר בקול רם. דאבל ג'י שוכר אותו כדי שיגן עליו מאויביו, בעבר לא ידע ממה עשוי מלפפון חמוץ.
באני (בובה גנטר) - עוזרו השני של דאבל ג'י. בעל תואר במנהל עסקים. ילדותי, מתנהג כמו תינוק ומגושם. דאבל ג'י שכר אותו בפרק הראשון כדי שישחק עם טריפל במטוס ונשאר איתו גם אחר כך.
ד"ר ג'קלין 'ג'קי' גריפין - אשתו לשעבר של דאבל ג'י ואמו של טריפל. רופאת ילדים. מופיעה בפרק 'כריש מתפוצץ' דאבל ג'י מפחד ממנה למרות שהיא נחמדה, טובת לב ואף הצילה אותו פעמיים מטביעה.
רפנה

רפנה היא עיר מהתקופה הרומאית שהשתייכה, על פי פליניוס הזקן, לקבוצת הערים הידועות כדקאפוליס. 
חוקרים אחרים כתלמי ושירר גרעו את רפנה מהרשימה, והוסיפו את אבילה. לכן יש המזהים את העיר כאבילה, אתר ארכאולוגי הנמצא מצפון לאירביד, בקרבת נהר הירמוך.
אחרים מזהים אותה עם רפון, אולי א-רפה, באזור העיר דרעא שבסוריה. הכומר והאשורולוג ארצ'יבלד סייס (Archibald Sayce) כותב כי רפנה ורפון חד הן, וכיום מצויות בא-רפה.
ברפון התנהל קרב בין כוחותיו של יהודה המכבי, שנחלץ לעזרת יהודי דתימה, ובין כוחות יווניים בפיקודו של טימותיאוס, שהסתיים בניצחונו של יהודה.
בתקופה הרומאית שכנו במקום בסיסי הלגיון השלישי גאליקה (החל משנת 218) והלגיון השנים עשר פולמינטה.
Never Too Far/Hero Medley

רקע וכתיבה

השיר נכתב על ידי מריה קארי עצמה, ולטר אפנסייף, ג'ימי ג'אם וטרי לואיס, הולחן על ידי קארי והופק על ידי קארי, רנדי ג'קסון, ג'אם ולואיס. השיר יצא בפורמט של תקליטור. הבי סייד של השיר הוא השיר "There for Me".
כמו כן, עלה השיר לרשת הזרמת המדיה ספוטיפיי, כמה שנים לאחר שיצא.
פארק תעשייה ציפורית

מיקום

הפארק ממוקם כ-9 ק"מ מצפון לנוף הגליל צמוד לכביש 77 מדרום, ונמצא בתחום השיפוט של עיריית נוף הגליל אף על פי שאין בינה לבין אזור התעשייה רצף טריטוריאלי (הכפרים משהד וכפר כנא ממוקמים בין נוף הגליל לציפורית). ממערב לציפורית ממוקם מצפה הושעיה.

היסטוריה

הקמת הפארק החלה בשנת 1992 ביוזמת עיריית נוף הגליל ומשרד המסחר והתעשייה, על שטח שהיה שייך למועצה אזורית עמק יזרעאל, שהועבר בהחלטת משרד הפנים לשיפוטה של נוף הגליל והוגדר כאזור עדיפות לאומית א'. המפעל הראשון שהוקם בפארק היה מפעל פניציה לייצור זכוכית שטוחה בשנת 1994 ומפעל התכוף בשנת 1996.
בשנת 2001, נסגרה מחצבת ציפורית שפעלה במשך כ-12 שנה בצידו הצפוני של הפארק והייתה בבעלות קיבוץ כנרת. המחצבה פעלה בהיתר חורג של המועצה האזורית עמק יזרעאל בניגוד לתוכנית המתאר האזורית ועברה לשטח השיפוט של נוף הגליל יחד עם שטח הפארק.

מפעלים בפארק

עם החברות הפועלות באזור התעשייה נמנות: המ-לט (ישראל-קנדה), פניציה, כארמור, כרומגן ואי.אם.סי יציקות.
השכר הממוצע בישראל

השכר הממוצע למשרת שכיר

"השכר הממוצע למשרת שכיר" מחושב על ידי הלשכה המרכזית לסטטיסטיקה, על ידי חלוקת סך כל השכר (במחירים קבועים ובמחירים שוטפים) בש"ח במדד משרות השכיר.
מספר משרות השכיר - הוא מספר השכירים (הקבועים והארעיים) המופיעים בגיליונות השכר של חברות ומוסדות, שעבדו באותו חודש לפחות יום אחד (או נעדרו זמנית בתשלום). שכירים שמופיעים בגיליונות השכר של יותר ממוסד אחד באותו חודש - נספרים כמספר הפעמים שהם מופיעים. הנתונים למספר משרות השכיר שבעבורן שולמה משכורת באותו חודש ולא למספר השכירים.

השכר הממוצע במשק

לעיתים מוצג השכר הממוצע במשק על ידי מיצוע שלושת החודשים האחרונים שלגביהם פרסמה הלמ"ס את מדד השכר הממוצע למשרת שכיר. זאת כדי לצמצם את ההשפעה של התוספות השכר השונות שאינן ניתנות בצורה אחידה על פני השנה.

ביקורת על השימוש בשכר הממוצע

קיימת ביקורת בנוגע למידת הייצוג של השכר הממוצע כמדד לאומדן ההכנסות במשק ולגבי השימוש בו לצורך הצמדת קצבאות ושכר. הנימוקים לביקורת זו מתמקדים בעיקר באופי הא-סימטרי של חלוקת ההכנסות בישראל. בשל הדרך בה מחושב ממוצע הוא מושפע מערכים קיצוניים, ולכן מערכת בה יש אי שוויון גבוה, הממוצע יעלה גם אם העלייה משקפת עליה בשכרם של קבוצות חברתיות קטנות למדי. ולכן ככל שפערי ההכנסות במשק גדלים, נפגמת יכולת האומדן של השכר הממוצע. הקשר המורכב השורר בין התפלגות השכר לממוצע, מדינות מערביות רבות זנחו את האחרון לטובת השכר החציוני - השכר האמצעי - שחצי מן המשכורות קטנות ממנו וחצי גדולות ממנו.]
לעומת זאת יש יתרון לשימוש במדד השכר הממוצע בהיותו זמין יותר ובשל פשטות חישובו.
הגמד והענק (משחק)

הגמד והענק הוא משחק חברתי שמטרתו העיקרית היא גיבוש חברתי בקבוצה כלשהי. כל משתתף במשחק מקבל על עצמו שני תפקידים. תפקיד ה"גמד" ותפקיד ה"ענק". למשתתף משודכים שני משתתפים אחרים במשחק. אחד בתפקידו כ"גמד" ואחד בתפקידו כ"ענק". כל משתתף יודע מי ה"ענק" שלו, אך לא יודע מי ה"גמד" שלו. המשחק מתאים לכל קבוצות גיל, ומקובל מאד בקבוצות סגורות כגון מקומות עבודה, בתי ספר, תנועות נוער ועוד. עם זאת יש אף משחקי "גמד ענק" המוניים באינטרנט. המשחק הגדול ביותר בישראל נקרא "גמד ענק בין חברים, מכרים וזרים גמורים" ומתקיים מדי שנה בפורים ומשמש גם בתור משלוח מנות.
בתפקיד ה"גמד", צריך המשתתף לשלוח ל"ענק" שלו מתנות באופן אנונימי. המתנה אמורה להביע תשומת לב, ומטרתה לשמח את ה"ענק". במשחקים רבים מגבילים את המשתתפים בערך כספי מקסימלי. בתפקידו כ"ענק" מקבל המשתתף מתנות משחקן אחר, מבלי לדעת מי שולח את המתנה.
בקבוצות קטנות, בהן המשתתפים מכירים זה את זה, גורם המשחק לגיבוש חברתי, ומהווה מקור לשיחה ושעשוע.
דוד ולצר

ביוגרפיה

ולצר בעל תואר ראשון בכלכלה ולימודי המזרח התיכון מאוניברסיטת חיפה. הצטרף למשרד החוץ ב-1983. הוא שימש מזכיר שני בשגרירות ישראל בניירובי שבקניה. בשנת 1988 מונה למזכיר ראשון בשגרירות ישראל באוטווה שבקנדה. בשנים 1991 עד 1994 עבד במרכז למחקר מדיני במשרד החוץ. ב-1994 מונה לסגן השגריר בבון שבגרמניה. בשנת 2000 מונה לראש המחלקה לנושאי האומות המאוחדות במשרד. בשנים 2004 עד 2008 כיהן כשגריר ישראל בדנמרק. לאחר מכן שימש כמתאם נושא פינוי החלק הצפוני של הכפר ע'ג'ר. בינואר 2010 מונה לראש המרכז למחקר מדיני. 
ב-2012 מונה לשגריר ישראל באיחוד האירופי ובנאט"ו וכיהן בתפקיד עד 2016.
תענית דיבור

תענית דיבור היא פרק זמן שאדם גוזר על עצמו שתיקה חלקית, ונמנע מלדבר דברי חולין.
המנהג מקובל במצבים מסוימים במסגרת דתות רבות ברחבי העולם, בהן בודהיזם, הינדואיזם ומספר זרמים של נצרות.
ביהדות יש הנוהגים בתענית דיבור במשך כל חודש אלול. בנוסף, רבים נוהגים להיות בתענית דיבור בימי שני וחמישי בימי השובבי"ם במקום תענית אכילה.
מפיץ הרעיון בדור האחרון היה הרב יצחק אלפייה, שטען שתענית כזו עדיפה מפני שאינה מחלישה את האדם.
דייוויד מויס

קריירת משחק

למויס מעל 550 משחקי ליגה בקריירה במספר מועדונים, לרוב כקשר אמצע, שהחלה בסלטיק, איתה זכה באליפות, לאחר מכן שיחק עבור דנפרמלין אתלטיק ונגמרה בפרסטון נורת' אנד.

קריירת אימון

לאחר שפרש ממשחק פעיל הפך למנהל בפרסטון, בה החל כמאמן זוטר עד שהפך למאמנה הבכיר ב-1998.
מויס הפך למנג'ר של אברטון במרץ 2002 ותחתיו המועדון העפיל לליגת האלופות בשנת 2005 והגיע לגמר הגביע האנגלי בשנת 2009. ביום השנה העשירי שלו במועדון קיבל שבחים רבים מעמיתיו למקצוע, כולל סר אלכס פרגוסון, ארסן ונגר וקני דלגליש על הישגיו באברטון, למרות שפעל עם תקציב מוגבל. באברטון היה מויס המאמן בעל הוותק השלישי הארוך ביותר בפרמייר ליג, אחרי אלכס פרגוסון וארסן ונגר.
ב-9 במאי 2013 חתם על חוזה ל-6 שנים (החל מעונת 2013/14) בתפקיד מאמן מנצ'סטר יונייטד במקומו של סר אלכס פרגוסון שהודיע על פרישה לאחר 27 שנים בתפקיד זה. ב-1 באוגוסט 2013 זכה בתואר הראשון שלו כמאמן מנצ'סטר יונייטד, מגן הקהילה האנגלי. ב-22 באפריל 2014, פוטר  מתפקידו לאחר 11 חודשים כמאמן יונייטד, לאור הכישלונות הרבים שצבר עם המועדון.
ב-9 בנובמבר 2014 מונה למאמנה של ריאל סוסיאדד הספרדית. ב-9 בנובמבר 2015 לאחר שנה, פוטר מתפקידו. ב-23 ביולי 2016 מונה למאמנה של סנדרלנד. בסיום העונה קבוצתו ירדה ליגה וסיים את תפקידו. ב-6 בנובמבר 2017 מונה למאמנה של וסטהאם יונייטד. ב-13 במאי 2018 פוטר מהמועדון, אחרי עונה בה הלונדונים לא עמדו בציפיות.
במהלך מונדיאל 2010 בדרום אפריקה, פירשן מויס מספר משחקים נבחרים לתחנת הרדיו של BBC.
מכלל לאו אתה שומע הן

מכלל לאו אתה שומע הן הוא כלל בלוגיקה תלמודית. משמעותו היא שאם נאמר הצד השלילי של הדבר (אם לא A אז B) ניתן להסיק מכך על הצד החיובי (אם כן A אז לא B). ובצורתו ההפוכה, מכלל הן אתה שומע לאו:  (אם A אז לא B) ניתן להסיק מכך על הצד החיובי (אם A אז B). הכלל שנוי במחלוקת תנאים והוא גורר את הצורך בתנאי כפול.
פלגינן דיבורא

במשפט עברי, פָּלְגִינַן (בארמית: אנו מחלקים) הוא כלל לפיו במקרים מסוימים ניתן לחלק עדות או הודאה של בעל דין שניתנה בבית דין לחלקים, ואת חלקם לקבל ואת האחרים לדחות.
המונח "פלגינן" אוצר בתוכו שתי השלכות אפשריות שונות: פלגינן דיבורא, ופלגינן נאמנות. המונח הראשון נסוב אודות חלוקה כזאת, בה מקבלים את חלקו האחד של המשפט ואת השני דוחים. לעומת זאת, המונח "פלגינן נאמנות" סבוך יותר, ומתאר מצב בו היחס לאותו משפט עצמו הוא אמביוולנטי. כלומר, מקבלים את המשפט שאמר העד או בעל הדין רק לגבי עניין מסוים ולא לגבי אחר.

דין פלגינן - היכן ומתי נאמר?

הדין פלגינן דיבורא נצרך כאשר חציו השני של הדיבור גורם שלא לקבל את החלק הראשון, כאשר אדם מעיד על עצמו שעשה דבר פשע בשותפות עם אדם אחר, במקרה כזה עלינו לקבל רק את החלק בו הוא מדבר על האדם האחר, שכן את דיבורו בו העיד על עצמו עלינו לדחות מכל וכל ולא להאמינו בכך, משום שהכלל אין אדם משים עצמו רשע אומר כי אין לאדם כל נאמנות כאשר הוא מעיד על עצמו.
מקרה אחר הוא כאשר עבד מביא גט שחרור, בו נכתב כי האדון מקנה לו את עצמו - את העבד, ואת כל נכסיו. הדין הוא, שלעבד יש נאמנות לקיים רק את גט השחרור שלו, ולא שטר מתנה, ולכן יש לעבד נאמנות רק על החלק הראשון האומר שהוא השתחרר, ולא לחלק השני בו נכתבו הנכסים כמתנה מהאדון. במקרה כזה הגמרא תולה את המחלוקת ב"פלגינן דיבורא". 
האחרונים נחלקים למה לא ניתן לקבל את דבריו מדין פלגינן נאמנות, דין שכולם מודים כי הוא נכון, וכנפסק במסכת יבמות שעד הבא ואומר לאשה שבעלה מת, הוא נאמן כדי להתירה להנשא, אך לא ניתן לבניו של הבעל לרשת את נכסי אביהם.
הגמרא אומרת, כי במקרה ואדם קיים שטר, ואמר כי השטר נכון אבל הוא נכתב באונס חלקי, שכן העד אויים שאם לא יחתום יפסיד הפסד ממוני גדול. רבא קובע כי במקרה כזה אין העד נאמן כלל, מכיוון שבכך הוא מעיד על עצמו למעשה שהוא רשע, ועל פי הכלל האומר אין אדם משים עצמו רשע, לא ניתן להאמין כלל לדבריו. (רבי עקיבא איגר בחידושיו מקשה, בהנחה שהדין אין אדם משים עצמו רשע קובע רק שלא ניתן לפסול את האדם על פי עצמו, למה לא ניתן לקבל את דבריו מדין "פלגינן נאמנות", ולהאמין אותו בכל דבריו רק לעניין השטר ולא לעניין פסול עצמו, ומכח קושיא זו הוא מסיק כי הכלל אין אדם משים עצמו רשע אומר כי לא לא שומעים לדבריו של אדם כאשר הוא אומר שעשה מעשי רשע.)
בכל כתבי הראשונים נראה שלא קיים המושג "פלגינן" בנאמנות כי אם בדיבור. ויסוד הדבר שבדיבור נאמר פלגינן הוא כמבואר ברמב"ם שכתבשחולקים הדבור ואומרים עצמו קנה מפני שהוא נאמן להביא גט שחרורו ואינו צריך לקיימו אבל הנכסים שאין אדם קונה אותם אלא בראיה ברורה לא יקנה אותם עד שיתקיים השטר.

פלגינן - ביאורו

נדרש ביאור עמוק לסוג נאמנות אינדיבידואלית זו, שהרי, אם בחרת להאמין לדובר על דבר אחד א"כ מדוע לא תבחר להאמינו גם על הדבר השני. ואולם מלשון הרמב"ם עולה שיסוד חילוק זה אינו נעוץ בסיבה שעל דבר אחד הוא נאמן ואילו על דבר אחר איננו נאמן. אלא שעל שניהם הוא נאמן (ולצורך העניין, גיטין ומממונות) ומשום כך שורש הדבר שבדבר האחר הוא לא נאמן (וכגון נכסים) נעוץ בסיבה שבדבר האחר נדרשת נאמנות יותר חזקה. ודבר זה ניכר הוא ממה שכתב הרמב"ם שבמממונות נדרשת "ראייה ברורה" ולא די בראייה בלבד כמו גיטין, משום שבגיטין נאמרה הלכה "משום עיגונא אקילו בה רבנן", וכידוע גיטי עבדים הוקשו לגיטי נשים.
יבגני סאבין

קריירת משחק

יבגני נולד בעיר בלאוזרסק שבמחוז וולוגדה. הוא בוגר האקדמיה לכדורגל של קבוצת אירטיש טובולסק, שמומנה על ידי מפעל פטרוכימי מקומי, שבו עבדו הוריו. אחרי הצלחה יחסית בטורנירים מקומיים הוזמן לשחק בשורות קבוצת רוטור וולגוגרד.
לאחר מכן שיחק בקבוצות הנוער של לוקומוטיב מוסקבה וריאזאן. ב-2004 עבר לטומסק שעמה העפיל לליגת העל הרוסית בכדורגל.
בשנים 2006—2007 שיחק באמקר פרם שבמדיה הבקיע 6 שערים בעונת 2006 והיה למלך השערים של הקבוצה. באוגוסט 2007 צסק"א מוסקבה התעניינה בו, אך אמקרהסירבה לשחררו.
בינואר 2008 חתם בקריליה סובייטוב סמרה לארבע שנים. את הופעת הבכורה ערך בניצחון קבוצתו 3:0 על טרק ב-14 במרץ 2008. סאבין ההקיע את השער הראשון במשחק. בסמרה שיחק עד קיץ 2011 ובמידה הבקיע 23 משחקים ב-103 הופעות. ב-16 באוגוסט 2011 חזר לטומסק. 
בינואר 2012 שוחרר מטומסק והוא עבר לאורל.אך בפברואר 2013 עבר שוב, הפעם לארסנל טולה. במדי ארסנל הבקיע 20 שערים ב-33 הופעות.
בינואר 2014 עבר למזרח הרחוק, כשחתם בלוץ' ולדיווסטוק. בקיץ 2014 חתם בטיומן מליגת המשנה ובשנת 2015 פרש ממשחק.

אחרי הפרישה

בשנת 2015 הצטרף לצוות פרשני הספורט של ערוץ Match TV. בקיץ 2018 היה פרשן הערוץ הראשון במשחקי מונדיאל 2018.
בשנת 2018 להצטלם לסרטו של דנילה קוזלובסקי, "המאמן", בתפקיד חלוץ קבוצת ספרטק מוסקבה.
מאוגוסט 2018 מנהל וידאו בלוג מוצלח באתר יוטיוב, על הכדורגל ברוסיה בשם "קראסאבה" («КраСава»).
סטוצ'ק לוקובסקי

תולדות היישוב

היישוב נזכר לראשונה במאה ה-13, ובשנת 1546 הוענקו לו זכויות עיר. בשנת 1815 נכללה העיירה בשטחי פולין הקונגרסאית, ובפברואר 1831 נערך בה קרב מרכזי במהלך מרד נובמבר, בין המורדים הפולנים לגייסות האימפריה הרוסית. כמו כן, הייתה העיירה לאחד ממרכזי מרד ינואר נגד הרוסים, ובשנת 1867 ניטלו מהיישוב בשל כך זכויותיו העירוניות. זכויות אלה הושבו ליישוב בשנת 1916.

יהודי סטוצ'ק לוקובסקי

בין מלחמות העולם נמנו בעיירה כ-2,000 יהודים, כשני שלישים מתושביה, והתקיימה בה פעילות של המפלגות היהודיות השונות. בקיץ 1937 נערכו ביהודי העיירה פרעות, בהן נפצעו למעלה מ-30 יהודים.
באמצע ספטמבר 1939 נכבשה העיירה בידי הגרמנים, ואלו הטילו על יהודיה גזירות שונות, ובהן הגבלות תנועה, החרמת רכוש וגיוס לעבודות כפייה. בהמשך, רוכזו יהודי העיירה בגטו שהוקם בה, בו מתו רבים מהם ממגפת טיפוס הבהרות.
בסוף אוגוסט 1942 פשטו על הגטו שבעיירה שוטרים גרמנים ופולנים, ושילחו את יושביו לגטו פריסוב, תוך רצח כ-100 מהיהודים בדרך. משם שולחו יהודי העיירה כעבור כחודש למחנה ההשמדה טרבלינקה.
יוסי וג'אגר

עלילה

יוסי (אוהד קנולר) הוא מפקד פלוגה קשוח, אחראי ומופנם בחטיבת גולני. ליאור, המכונה ג'אגר, (יהודה לוי) הוא קצין מוחצן המשרת כמפקד מחלקה תחת פיקודו של יוסי. בעת שיוסי ולוחמי הפלוגה מאיישים מוצב כחלק מן הפעילות המבצעית בדרום לבנון, מנהלים יוסי וג'אגר רומן הומוסקסואלי הנשמר בסוד מכל סובביהם מתוך אילוצי תפקידם הצבאי. 
יוסי נקרע בין תדמית המאצ'ו הישראלי לבין הכרה בכך שהוא הומוסקסואל. קשה לו להשלים עם עצמו והוא חושש לתדמיתו כמפקד אם נטיותיו תיוודענה לחייליו. ג'אגר, לעומתו, שלם עם היותו הומוסקסואל ורוצה מאוד להראות את אהבתו ליוסי, שמבקש להימנע מכך. יוסי חושש לצאת מהארון מפני שהדבר עשוי לפגוע ביכולתם של השניים לפקד ביעילות על חייליהם. ג'אגר מייחל לכך שהשניים לא יצטרכו להסתיר את אהבתם, אולם נכנע ללחצו של יוסי.
אופיר (אסי כהן), סגנו של יוסי, מאוהב בסמלת המבצעים, יעלי (איה קורן), שמאוהבת מצדה בג'אגר. הן אופיר והן יעלי אינם מודעים לנטיות המיניות של ג'אגר. אופיר משוכנע שג'אגר מנהל רומן עם יעלי וכועס על ג'אגר שכביכול גם גזל ממנו את אהובת ליבו וגם זוכה ליחס מעודף מיוסי.
המתח בין אנשי המוצב עולה לקראת היציאה למארב הלילי שבו הם צפויים להיתקל באויב. כשההיתקלות אינה מתרחשת, אולם בסיום המארב עלה הכוח על מטען חבלה וג'אגר נפצע אנושות. יוסי ניסה לטפל בפצעיו של ג'אגר, ובמקביל שוחח עמו על מנת לנסות להשאירו בהכרה. הוא דיבר עמו על עתידם המשותף ואמר לו כי הוא אוהב אותו, אולם זה כבר מאוחר מדי וג'אגר מת מפצעיו. אופיר, שהיה עד לסיטואציה האינטימית לכל אורכה, הבין כי בין השניים התנהל רומן הומוסקסואלי.
יעלי, לעומתו, התמכרה לאשליה שהיא הייתה חברתו של ג'אגר. כשהוריו של ג'אגר הניחו כי בין בנם שנהרג לבין יעלי התנהלה מערכת יחסים, היא אינה מעמידה אותם על טעותם. הוריו של ג'אגר מתוודים בעת ניחום האבלים שהם כמעט ולא הכירו את בנם ומבקשים מהסובבים שיספרו להם עליו. אולם הם שומעים את אשליותיה של יעלי במקום את האמת.
ג'אגר, שחלום חייו היה לצאת מהארון, אינו מצליח לצאת ממנו גם אחרי מותו.

סרט המשך

בשנת 2012 יצא סרט ההמשך "הסיפור של יוסי", שבו פוגש יוסי את אמו של ג'אגר שנים לאחר מותו, ומבקש לספר לה את האמת על יחסיו עם בנה. הסרט לא זכה להצלחה בקנה מידה לה זכה "יוסי וג'אגר", אך מבחינת הכנסות התרחש ההפך. ]
פסאודוגן

פסאודוגן (באנגלית: Pseudogene) הוא מקטע DNA אשר מהווה שכפול של גן אחר, אך אשר אינו פעיל ואינו מתורגם לחלבון. המונח הומצא באוניברסיטת קיימברידג' בשנת 1977 על ידי קלוד ז'אק (Claude Jacq). פסאודוגנים מסומנים באות היוונית פסי (ψ).
פסאודוגנים מכילים מספר מאפיינים של גנים רגילים (אינטרונים, אתרי שחבור, קדמים), אך הם איבדו את יכולתם לקודד לחלבון פעיל. איבוד היכולת עשוי להיגרם כתוצאה ממוטציות (החדרה של קודון סיום באמצע הגן; שינוי קודון הפתיחה; שינוי אתרי שחבור). פסאודוגנים ממוקמים לעיתים קרובות בסמיכות לגנים המקוריים מהם שוכפלו.
חקר הפסאודוגנים הביא לתגליות חשובות בנוגע למוצא הגנים ולהתפתחותם האבולוציונית.
רו אפזה

רו אפזה (באנגלית: Rooh Afza, באורדו: روح افزا, בהינדית: रूह अफ़ज़ा, בבנגלית: রূহ আফজা) הוא תרכיז פירות שאינו מכיל אלכוהול. רכיבי התרכיז הומצאו על ידי חכים חאפז עבדול מג'יד ב-1906 בעיר גזיאבד (Ghaziabad) במדינת אוטר פרדש, אז בהודו הבריטית, ויוצר בחברות שהוא ובניו ייסדו, "מעבדות המדארד" בפקיסטן ו"מעבדות המדארד" בהודו. מאז 1948 החברה מייצרת את המוצר בהודו, פקיסטן כמו גם בבנגלדש. חברות אחרות מייצרות אותו מתכון שאינו מוגן באמצעות פטנט באותן מדינות. המתכון הספציפי של האונני של רו אפזה משלב כמה מרכיבים שהאמונה המסורתית מייחסת להם תוכנות של קרירות, כדוגמת ורד, המשמש כתרופה כנגד רוחות הלו (loo – רוחות הקיץ החמות של צפון הודו, פקיסטן ובנגלדש). המשקה מקושר בדרך כלל לחודש הרמדאן, שבו הוא נצרך בדרך כלל במהלך האפטאר. הוא נמכר באופן מסחרי כסירופ להוסיף טעם לשרבטים, משקאות חלב קרים, ברד וקינוחים קרים פופולריים כדוגמת הפאלודה. אף שהשם "רו אפזה" מתורגם לעיתים כ"מרענן הנשמה", המשמעות המדויקת אינה ידועה. נטען כי שם זה הוא המצאה של הממציא המקורי של המשקה, עם השפעות תרבותיות אפשריות.

היסטוריה

ב-1906 ייסד חכים עבדול מג'יד, רופא שהתמחה ברפואת אונני מסורתית המבוססת על צמחים, את הקליניקה שלו בעיר העתיקה של דלהי. שנה אחר-כך הוא יצר את הרו אפזה במוסד בלאל קואן (Lal Kuan) בעיר העתיקה של דלהי. בעקבות חלוקת הודו ב-1947, היגר בנו הצעיר לפקיסטן והחל מפעל המדארד נפרד משני חדרים בקראצ'י.
ב-2010 פנתה חברת "מעבדות המדארד" בהודו לשפית ניטה מהטה (Nita Mehta) ליצור משקה נטול אלכוהול חדש ומתכונים לקינוחים עבור רו אפזה, משקה הקיץ שלהם, במטרה להשתמש בהם בקמפיין שיווק חדש.

חלופי

סירופ רו אפזה מוגש כשהוא מעורבב בחלב קר וקרח, המקבילה המערבית הקרובה ביותר לכך היא משקה חלב בטעם תות. רו אפזה משמש לעיתים קרובות כחלק מארוחת האפטאר (ארוחת הערב בסיום יום הצום בחודש הרמדאן) התרכיז יכול גם להיות מעורבב עם מים, צורת ההגשה הנפוצה בקיץ ההודי חם. כאשר מעורבב עם מים, המשקה הסופי הוא סוג של שרבט. סירופ רו אפזה מעורבב לעיתים קרובות בגלידת קולפי ואטריות ורמיצ'לי כדי לייצר את הגרסה ההודית של הקינוח האיראני הפופולרי פאלודה.
נטע מורן

ביוגרפיה

נטע מורן נולדה בקיבוץ יגור. בת לדוקטור רמי מורן שהיה במחזור א' של לוחמי השייטת, אחיהם של גדי מורן פרופסור אמריטוס למתמטיקה באוניברסיטת חיפה, סגנו ומי שהחליף את יאיר פלד לאחר הרצחו כמפקד סיירת צנחנים, בלהה נוימן, ושלמה מורן מדען מחשב ישראלי ופרופסור בפקולטה למדעי המחשב בטכניון. מורן גדלה והתחנכה בקיבוץ געש. אמה, דליה (ברקאי) מורן, ניהלה שנים רבות את ארכיון השומר הצעיר בגבעת חביבה והקימה את ארכיונו של חיים הרצוג נשיאה השישי של מדינת ישראל. נטע היא נכדתו של נח ברקאי, מראשוני המחנכים של בית החינוך ע"ש א"ד גורדון ומחנכם המיתולוגי של תלמידי כיתת "ח' נח" עליהם נמנים בין היתר איזי בורוביץ, גבי אלדור, רותי דר ומפורסמים אחרים. 
בשנת 1970 בהיותה בת 11, יצאה מורן עם משפחתה לשליחות בת 3 שנים מטעם הסוכנות היהודית ללימה בירת פרו. במקביל לעבודת השליחות הציונית בקהילה, טיילה המשפחה רבות ברחבי המדינה והיבשת. המשפחה חזרה לארץ במסע סביב העולם שהתעתד להמשך מספר חודשים, אך נקטע באבו עם פרוץ מלחמת יום כיפור באוקטובר 1973. מספר שנים לאחר חזרת המשפחה עלו לרגל אל הבית ראשוני ה"מוצ'ילרוס" (המטיילים לדרום אמריקה) לצורך קבלת מידע על מדינת פרו ועל היבשת הדרומית שהייתה אז בחזקת נעלמת לרוב התרמילאים. 
לאחר סיום לימודי התיכון, שירתה מורן שנה כרכזת קן קיבוצי בעברון והתגייסה בשנת 1979 לנח"ל. מורן קודמה לתפקיד מכ"ית ומ"מית וסיימה כקצינת חינוך בגדוד 50 של חיל הצנחנים, שהיה אז בפיקודו של דורון אלמוג.
בשנת 1985 סיימה את לימודיה במגמת הדרמה של סמינר הקיבוצים. הופעתה הראשונה על בימת התיאטרון הייתה בהצגה "מיתה ורודה" זוכת (פרס ראשון בפסטיבל עכו 1985).
בטלוויזיה שיחקה לראשונה בדרמה "האישה שהפסיקה לאכול", בבימויו של רם לוי כשלצידה השחקן דרור קרן. 
בהמשך שיחקה מורן ברבות מיצירותיו בקולנוע ובטלוויזיה של במאי הקולנוע והטלוויזיה אורי ברבש, והופיעה בתפקידים נשיים ראשיים לצידם של אסי דיין, ארנון צדוק, שמיל בן ארי, ששון גבאי, עמוס לביא ואחרים. בתיאטרון שיחקה בין היתר את בלאנש ב"חשמלית ושמה תשוקה" של טנסי ויליאמס בתיאטרון בית לסין, ובתיאטרון הבימה את אנה (ג'וליה רוברטס בגרסה הקולנועית) ב"קרוב יותר" של המחזאי הבריטי פטריק מרבר, בבימויו של אילן רונן. בהפקה זו השתתפו גם מיקי פלג נתן דטנר ואלון אבוטבול.
בשנת 2002 יצאה מורן עם המשפחה לפריז - צרפת, לשליחות מטעם הסוכנות היהודית. 
עם חזרתה למדה הנחיית קבוצות בסמינר הקיבוצים, הקימה במרכז הבינתחומי הרצליה סדנת תקשורת בשיתוף התיאטרון העירוני בניהולו של גדליה בסר, לימדה משחק מול מצלמה בבי"ס למשחק של תיאטרון חולון, יצרה סדנאות להדרכת שחקנים במגמת הקולנוע של בית הספר התיכון בן צבי ובשנת 2012 יזמה הקמת קבוצת תיאטרון בקרן הישג. 
במהלך השנים ביימה מורן מספר הצגות ביניהן את "קפיצה לחו"ל", מחזה הביכורים של המחזאי והמתרגם שלומי מושקוביץ, בו הופיעה שחקנית הקולנוע והטלוויזיה יעל אבקסיס, לראשונה על בימת התיאטרון ולצידה השחקנים ירון מוטולה ואלחי לויט. ההצגה רצה עד 2011 בתיאטרון תמונע. 
מורן גם ביימה את "גן ריקי" של דוד גרוסמן בתיאטרון חולון, והצגות רבות נוספות בבתי ספר ביניהם בית הספר למשחק של יורם לוינשטיין.
ב-2012 השתתפה בסרט הישראלי זוכה פרס אופיר לשנת 2012 "למלא את החלל", וב-2014 בסרט הקצר "לתמונת אמא", תפקיד עליו זכתה בפרס השחקן לאותה שנה וכן פרס השחקנית לסרטים קצרים בפסטיבל הקולנוע של פאלמה דה מיורקה 2015.
ב 2015 שיחקה תפקיד ראשי (אורה) בסרט "שן כריש" בבימוי של אורן גרנר (זוכה פסטיבל הסטודנטים 2014 - גרינלנד) כשלצידה ליאת תמרי - סרט שפתח את פסטיבל הערבה של סתיו 2015.
נשואה ואם לשלושה ילדים. מתגוררת בתל אביב.